 NA CHARLES WASONGA MBUNGE Mwakilishi wa Nairobi Esther Passaris amewataka wazazi kuwapa watoto wao mafunzo kuhusu masuala ya ngono katika msimu huu wa sherehe za Krismasi na Mwaka Mpya. Kupitia video aliyopakia kwenye ukurasa wake rasmi wa X, zamani Twitter Jumamosi, Desemba 23,2023, Bi Passaris anasema mafunzo kama hayo yatawazuia watoto wa kike kupata uja uzito na hata magonjwa ya zinaa. “Ni muhimu kwako ewe mzazi kumpa mtoto wako elimu ya ngono wakati huu wa msimu wa sherehe kwani ni muhimu na itawakinga dhidi ya mimba za mapema na maradhi ya zinaa,” “Enyi akina mama, msione haya kuzungumza masuala ya ngono na mabinti zenu, msisema elimu ya ngono inakwenda kinyume na mila na tamaduni za Kiafrika,” Bi Passari akaeleza. Mbunge huyo, anayehudumu muhula wa pili, alieleza kusikitishwa kwake na data zinazoonyesha wasichana 300,000 wenye umri wa chini ya miaka 15 walipata uja uzito 2020 wakati wa janga la Covid-19 kwa sababu walisalia nyumbani kwa muda mrefu. Serikali, kupitia Wizara ya Elimu, iliamuru kufungwa kwa shule zote kwa miezi tisa ili kuzuia kuenea kwa virusi vya corona vinavyosababisha ugonjwa huo. Wakati wa likizo ya mwaka huu wa 2023, shule zimefungwa kwa muda wa miezi miwili, kuanzia Novemba 8, 2023 hadi Januari 8, 2024.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  